Document ID: 32008D0319

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 14ης Απριλίου 2008
για την τροποποίηση της απόφασης 2000/265/ΕΚ περί θεσπίσεως δημοσιονομικού κανονισμού για τα δημοσιονομικά θέματα της διαχείρισης, από τον Αναπληρωτή Γενικό Γραμματέα του Συμβουλίου, των συμβάσεων τις οποίες συνάπτει ως αντιπρόσωπος ορισμένων κρατών μελών όσον αφορά την εγκατάσταση και τη λειτουργία του δικτύου επικοινωνιών «Sisnet» για το περιβάλλον Σένγκεν
(2008/319/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, ιδίως το άρθρο 2 παράγραφος 1 δεύτερο εδάφιο πρώτη πρόταση του πρωτοκόλλου,
Εκτιμώντας τα ακόλουθα:
(1)
Ο Αναπληρωτής Γενικός Γραμματέας του Συμβουλίου έχει εξουσιοδοτηθεί, με την απόφαση 1999/870/ΕΚ (1) και την απόφαση 2007/149/ΕΚ (2) να ενεργεί, στη συνάρτηση της ενσωμάτωσης του κεκτημένου Σένγκεν στο πλαίσιο της Ευρωπαϊκής Ένωσης, ως εκπρόσωπος ορισμένων κρατών μελών για τη σύναψη συμβάσεων που αφορούν την εγκατάσταση και τη λειτουργία της επικοινωνιακής υποδομής για το περιβάλλον Σένγκεν, («SISNET») και να διαχειρίζεται τις εν λόγω συμβάσεις, εν αναμονή της μετάβασης σε επικοινωνιακή υποδομή εις βάρος της Ευρωπαϊκής Κοινότητας.
(2)
Οι δημοσιονομικές υποχρεώσεις που απορρέουν από τις συμβάσεις αυτές καλύπτονται από ειδικό προϋπολογισμό (στο εξής «προϋπολογισμός SISNET») από τον οποίο χρηματοδοτείται η προαναφερόμενη στις εν λόγω αποφάσεις του Συμβουλίου επικοινωνιακή υποδομή.
(3)
Η Ελβετική Συνομοσπονδία θα συμμετέχει στις διατάξεις του κεκτημένου Σένγκεν που αφορά το Σύστημα Πληροφοριών Σένγκεν από ημερομηνία την οποία θα ορίσει το Συμβούλιο σύμφωνα με το άρθρο 15 παράγραφος 1 της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (3).
(4)
Από την ημερομηνία εκείνη, η Ελβετία θα πρέπει να συμμετέχει στον προϋπολογισμό,
ΑΠΟΦΑΣΙΖΕΙ:
Άρθρο 1
Η απόφαση 2000/265/ΕΚ του Συμβουλίου (4) τροποποιείται ως ακολούθως:
1.
Το άρθρο 25 παράγραφος 1 αντικαθίσταται από το ακόλουθο κείμενο:
«1. Τα έσοδα του προϋπολογισμού αποτελούνται από τις χρηματικές συνεισφορές των εξής κρατών μελών: Αυστρίας, Βελγίου, Γαλλίας, Γερμανίας, Δανίας, Ελλάδας, Εσθονίας, Ηνωμένου Βασιλείου, Ιρλανδίας, Ισπανίας, Ιταλίας, Κάτω Χωρών, Λεττονίας, Λιθουανίας, Λουξεμβούργου, Μάλτας, Ουγγαρίας, Πολωνίας, Πορτογαλίας, Σλοβακίας, Σλοβενίας, Σουηδίας, Τσεχικής Δημοκρατίας, Φιλανδίας, καθώς επίσης της Νορβηγίας, της Ισλανδίας και της Ελβετίας.».
2.
Το άρθρο 26 αντικαθίσταται από το ακόλουθο κείμενο:
«Άρθρο 26
Τα κράτη του άρθρου 25 διαθέτουν την οικονομική τους συνεισφορά στον Αναπληρωτή Γενικό Γραμματέα.
Η κατανομή των συνεισφορών μεταξύ των κρατών μελών που αναφέρονται στο άρθρο 25, αφενός, και της Ισλανδίας, της Νορβηγίας και της Ελβετίας, αφετέρου, προσδιορίζεται κατ’ έτος βάσει του μεριδίου κάθε σχετικού κράτους μέλους και της Ισλανδίας, της Νορβηγίας και της Ελβετίας στο σύνολο των ακαθάριστων εγχώριων προϊόντων (ΑΕΠ) όλων των κρατών που αναφέρονται στο άρθρο 25 κατά το προηγούμενο έτος. Η κατανομή των συνεισφορών μεταξύ των συγκεκριμένων κρατών μελών προσδιορίζεται κατ’ έτος, ύστερα από αφαίρεση των συνεισφορών της Ισλανδίας, της Νορβηγίας και της Ελβετίας, ανάλογα με το μερίδιο του πόρου ΦΠΑ καθενός από τα εν λόγω κράτη μέλη στο σύνολο των πόρων ΦΠΑ των Ευρωπαϊκών Κοινοτήτων, όπως ορίσθηκε με την τελευταία διόρθωση του προϋπολογισμού της Ένωσης που πραγματοποιήθηκε κατά το προηγούμενο οικονομικό έτος.
Το πρόσθετο κόστος από την επέκταση της υποδομής επικοινωνιών στην Εσθονία, Λεττονία, Λιθουανία, Μάλτα, Ουγγαρία Πολωνία, Σλοβακία, Σλοβενία και Τσεχική Δημοκρατία δεν βαρύνουν την Ιρλανδία και το Ηνωμένο Βασίλειο.».
3.
Στο άρθρο 28 προστίθεται η ακόλουθη παράγραφος:
«4. Κατά παρέκκλιση από την παράγραφο 1 και με την επιφύλαξη των διατάξεων του άρθρου 49, η Ελβετία υποχρεούται να καταβάλει την αρχική της συνεισφορά έως την 1η Ιουλίου 2008.».
Άρθρο 2
Η παρούσα απόφαση παράγει αποτελέσματα από την ημέρα της έκδοσής της.
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 14 Απριλίου 2008.

Labels: 3
12
2
11